text: Der sker noget med en, når man flytter land
  24 februar 2012 kl. 15.16
  Hvad sker der med en, når man får et nyt fædreland? En udstilling på Trapholt giver et bud.
  Hvad sker der med den enkeltes personlighed og identitet, når man må forlade sit fædreland og flytte til et nyt land med en helt anden kultur?
  Det giver nydanskere fra Kolding et bud på i udstillingen ?Der er et nyt yndigt land? på Trapholt, der åbnede i dag.
  Tre folkeskolelærere fra Kolding med rødder i Bosnien, Libanon/Palæstina og Grønland har været i Trapholts kunstsamling og fundet værker, der illustrerer deres liv i Danmark. 
  - Til at begynde med, var jeg lidt bange for at komme til at sige noget forkert, fordi jeg ikke ved så meget om kunst. Men jeg har opdaget at kunst også taler til en umiddelbart, uden at man behøver at vide noget. Det har overrasket mig, hvordan nogle af malerierne taler til mig og kan sætte billeder på mit liv, siger Ibro Karcic fra Bosnien.
  